Ola Kamara: - Vi følger den moderne fotballstilen
- Det er bare kjempegøy. Alle er sykt motivert på trening og jobber knallhardt for å vinne hver eneste kamp. Det er utrolig moro å være med på et sånt samhold, sier Ola Kamara. Han scoret tre mål i 3-3-kampen mot Rosenborg på Lerkendal i forrige runde. Solen skinner når han møter VG Nett i Drammen, byen som for tiden huser Norges beste fotballag. 18 serierunder før slutt, og før kampen mot Hønefoss lørdag, prates det om gull i elvebyen. - Vi jobber for å bli der. Vi jobber for å vinne hver eneste kamp, og da blir man jo på topp, sier Kamara. - Tror du helt alvorlig på det? - Det får tiden vise.2009: RBK toppet med 26 poeng - ble seriemester med 69 poeng. 2010: Tromsø toppet med 27 poeng - ble nummer tre med 50 poeng. 2011: Molde toppet med 23 poeng - ble seriemester med 58 poeng. 2012: Strømsgodset topper med 26 poeng. I 2010 ble RBK seriemestere. De lå på 2. plass med 24 poeng etter 12 serierunder. - Vi følger den moderne fotballstilen. Vi holder ballen mye i laget og har mange unge, fremadstormende spillere i en blanding med eldre, rutinerte spillere som fremdeles er sugne. Både vi og Molde er spillende lag som går fort fremover. Du ser at det er det som går bra i andre land, sier Kamara.Etter to mål på seks starter i eliteserien i år, fikk han en smak av det mange ketchup-spisende har fått erfare: Alt kom på en gang på Lerkendal søndag. - Jeg fikk vist at hvis jeg har dagen, så kan jeg være med å dominere en kamp. Sånn sett var det deilig, spesielt siden jeg ikke har scoret så mye ellers i ligaen. Ballinnhavet til Godset var på imponerende 60 prosent på Lerkendal, ifølge Opta. - Vi har et høyt tempo i spillet og mange bevegelser. Vi har også gjort det i andre bortekamper. Det er litt sånn det er, rett og slett. Kamaras lagkamerat Lars Iver Strand har gått fra en særdeles frustrerende tilværelse i Vålerenga til stadig mer bidragsytende i Strømsgodset. - Det er godt for meg å spille fotball igjen etter to år med skader og faenskap. Nå gjelder det for min del å holde meg skadefri, sånn at formen blir bedre og bedre, sier Strand.Han mener at Godsets suksess bare kommer overraskende på folk utenfor klubben. - Jeg ser ingen grunn til at det ikke skal holde hele veien. Det blir tøft å ligge på toppen hele sesongen. Det er det laget folk vil slå, så det blir mange tøffe kamper fremover, sier han. Lars Iver Strand er alvorlig når han prater om seriegull. - Vi matcher alle lagene og vel så det når vi er på topp. Da ser jeg ingen lag som er noe særlig bedre. Derfor tror jeg vi kan stå løpet ut, sier han og roser trener Ronny Deila for å være veldig tydelig. - Han er både flink til å utvikle laget og hver enkelt. Han er veldig flink med detaljer. Det er ikke bare elleve mann som er klar for spill, det er opp mot 18 mann som kan komme inn og gjøre en god jobb. Det har jeg aldri eller sjelden opplevd i et eliteserielag, sier Strand.
Ola Kamara nyter å være på topp i eliteserien med Strømsgodset. Men han er ikke like sikker som sin lagkamerat Lars Iver Strand på at Godset er gode nok for gull.